	▼ Testing بالعربي — قوالب جاهزة
مصفوفة تتبّع المتطلبات — RTM
تثبت إنّ كل متطلب متغطّى بحالات اختبار، وتعرف بثانية شو بينكسر لو تغيّر متطلب.

ليش هذا القالب
سؤالين بينسألوا بكل مشروع، وبدون مصفوفة تتبّع ما إلهم جواب مقنع: «هل كل المتطلبات انختبرت؟» و«إذا غيّرنا هذا المتطلب، شو الحالات اللي لازم تنعاد؟». المصفوفة بتربط المتطلب بحالات الاختبار وبالـ Bugs، فبتجاوب على الاثنين برسم واحد.
1. بتكشف المتطلبات اللي بلا تغطية — وهاي أخطر فجوة بأي مشروع.
1. بتكشف حالات اختبار مش مربوطة بأي متطلب — غالباً شغل زايد أو متطلب ناقص من الوثيقة.
1. بتعطيك أثر التغيير بثانية: غيّرنا REQ-07، إذاً نعيد الحالات المرتبطة فيه.
1. بتفيدك بالتقارير: نسبة التغطية رقم بيفهمه صاحب المنتج بدون شرح.
قاعدة — المصفوفة بتفيد بس إذا تحدّثت مع كل تغيير. مصفوفة قديمة أخطر من ما في مصفوفة، لأنّها بتعطي طمأنينة كاذبة.
كيف تعبّيها
1.  رقّم متطلباتك من مصدرها (وثيقة المتطلبات أو قصص المستخدم) — لا تخترع ترقيم جديد.
2.  اكتب لكل متطلب حالات الاختبار المرتبطة فيه بالمعرّفات (TC-…) مفصولة بفاصلة.
3.  حدّث حالة التنفيذ بعد كل دورة: ناجحة / فاشلة / غير منفّذة.
4.  اربط الـ Bugs المفتوحة بالمتطلب مش بالحالة فقط — هيك بتشوف أي متطلب فيه مشاكل متكرّرة.
5.  راجع عمود التغطية: أي متطلب بدون حالات = فجوة لازم تنسدّ قبل الإصدار.
مثال معبّى
	معرّف المتطلب
	المتطلب
	الأولوية
	حالات الاختبار
	حالة التنفيذ
	Bugs

	REQ-AUTH-01
	المستخدم يقدر يسجّل دخول ببريد وكلمة مرور
	عالية
	TC-LOGIN-001, 002, 003, 004
	ناجحة
	—

	REQ-AUTH-02
	قفل الحساب بعد 5 محاولات خاطئة
	عالية
	TC-LOGIN-010, 011
	فاشلة
	SHOP-1471

	REQ-CART-05
	تطبيق كوبون خصم على السلة
	عالية
	TC-CART-020, 021, 022
	فاشلة
	SHOP-1482

	REQ-CART-06
	حفظ السلة بعد تسجيل الخروج
	متوسطة
	TC-CART-030
	ناجحة
	—

	REQ-ORD-11
	إلغاء الطلب خلال ساعة من إنشائه
	متوسطة
	— بدون تغطية —
	غير منفّذة
	—


الصف الأخير هو الفايدة الحقيقية من المصفوفة: متطلب اتفقنا عليه وما في ولا حالة اختبار بتغطّيه.
القالب الفاضي
للاستخدام السريع على الورق. للمجموعات الكبيرة استعمل نسخة الإكسل المرفقة — فيها احتساب تلقائي لنسبة التغطية.

